CELEX: 32005D0338
Language: el
Date: 2005-04-14 00:00:00
Title: 2005/338/EK: Απόφαση της Επιτροπής, της 14ης Απριλίου 2005, για τον καθορισμό οικολογικών κριτηρίων για την απονομή κοινοτικού οικολογικού σήματος σε υπηρεσίες κατασκηνώσεων/κάμπινγκ [κοινοποιηθείσα υπό τον αριθμό Ε(2005) 1242] (Κείμενο που παρουσιάζει ενδιαφέρον για τον ΕΟΧ)

29.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 108/67
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 14ης Απριλίου 2005
   για τον καθορισμό οικολογικών κριτηρίων για την απονομή κοινοτικού οικολογικού σήματος σε υπηρεσίες κατασκηνώσεων/κάμπινγκ
   [κοινοποιηθείσα υπό τον αριθμό Ε(2005) 1242]
   (Κείμενο που παρουσιάζει ενδιαφέρον για τον ΕΟΧ)
   (2005/338/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (1), και ιδίως το δεύτερο εδάφιο του άρθρου 6 παράγραφος 1 και το έκτο εδάφιο του σημείου 2 του παραρτήματος V,
   Μετά από διαβούλευση με το συμβούλιο οικολογικής σήμανσης της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΚ) αριθ. 1980/2000 για να απονεμηθεί το κοινοτικό οικολογικό σήμα το προϊόν πρέπει να διαθέτει χαρακτηριστικά που να του επιτρέπουν να συμβάλει σημαντικά στη βελτίωση καθοριστικών οικολογικών παραμέτρων.
            
         
               (2)
            
            
               Ο κανονισμός (ΕΚ) αριθ. 1980/2000 προβλέπει ότι θα πρέπει να καθορισθούν ανάλογα με τις ομάδες προϊόντων ειδικά κριτήρια οικολογικού σήματος, βάσει των κριτηρίων που εκπόνησε το συμβούλιο οικολογικής σήμανσης της Ευρωπαϊκής Ένωσης.
            
         
               (3)
            
            
               Στην περίπτωση των υπηρεσιών κατασκηνώσεων/κάμπινγκ, τα οικολογικά κριτήρια διακρίνονται σε κριτήρια υποχρεωτικής εφαρμογής και σε κριτήρια από τα οποία θα πρέπει να εφαρμοστεί ένα σταθερό ποσοστό.
            
         
               (4)
            
            
               Τα οικολογικά κριτήρια καθώς και οι σχετικές απαιτήσεις αξιολόγησης και εξακρίβωσης θα πρέπει να ισχύουν για περίοδο τριών ετών.
            
         
               (5)
            
            
               Όσον αφορά τα τέλη αιτήσεων και χρήσης του οικολογικού σήματος από μικρές επιχειρήσεις, όπως προβλέπεται στην σύσταση 96/280/ΕΚ της Επιτροπής, της 3ης Απριλίου 1996, σχετικά με τον ορισμό των μικρών και μεσαίων επιχειρήσεων (2), και προκειμένου να ληφθούν υπόψη οι περιορισμένοι πόροι των μικρών επιχειρήσεων καθώς και η σχετική τους σημασία στα πλαίσια της συγκεκριμένης ομάδας προϊόντων, ενδείκνυται να προβλεφθούν μειώσεις επιπλέον αυτών που αναφέρονται στον κανονισμό (ΕΚ) αριθ. 1980/2000 και στο άρθρο 5 της απόφασης 2000/728/ΕΚ της Επιτροπής, της 10ης Νοεμβρίου 2000, για τον καθορισμό του τέλους αίτησης και του ετήσιου τέλους για το κοινοτικό οικολογικό σήμα (3).
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 17 του κανονισμού (ΕΚ) αριθ. 1980/2000,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ομάδα προϊόντων «υπηρεσία κατασκήνωσης/κάμπινγκ» περιλαμβάνει την έναντι αμοιβής διάθεση χώρων εξοπλισμένων για την υποδοχή κινητών καταλυμάτων εντός προκαθορισμένης έκτασης.
   Περιλαμβάνει επίσης άλλες εγκαταστάσεις φιλοξενίας κατάλληλες για την παροχή καταλύματος σε ενοίκους και κοινόχρηστους χώρους συλλογικής εξυπηρέτησης εφόσον διατίθενται εντός της προκαθορισμένης έκτασης.
   Οι «υπηρεσίες κατασκήνωσης/κάμπινγκ» που παρέχονται εντός της συγκεκριμένης προκαθορισμένης έκτασης είναι επίσης δυνατόν να περιλαμβάνουν την παροχή, από την διεύθυνση ή τον ιδιοκτήτη του χώρου της κατασκήνωσης/του κάμπινγκ, υπηρεσιών σίτισης και ψυχαγωγικών δραστηριοτήτων.
   Άρθρο 2
   Προκειμένου να λάβει το κοινοτικό οικολογικό σήμα για υπηρεσία κατασκήνωσης/κάμπινγκ με βάση τον κανονισμό (ΕΚ) αριθ. 1980/2000, η κατασκήνωση/το κάμπινγκ πρέπει να εμπίπτει στην ομάδα προϊόντων «υπηρεσίες κατασκήνωσης/κάμπινγκ» και να πληροί τα κριτήρια που ορίζονται στο τμήμα Α του παραρτήματος της παρούσας απόφασης.
   Επιπλέον η υπηρεσία κατασκήνωσης/κάμπινγκ πρέπει να συμμορφώνεται με επαρκή αριθμό των κριτηρίων που καθορίζονται στο τμήμα Β του παραρτήματος σε καθένα από τα οποία αντιστοιχεί ορισμένη βαθμολογία. Η υπηρεσία κατασκήνωσης/κάμπινγκ πρέπει να συγκεντρώσει τουλάχιστον:
   
               α)
            
            
               βαθμολογία 16,5 για την κύρια υπηρεσία·
            
         
               β)
            
            
               βαθμολογία 20 σε περίπτωση που διατίθενται επιπλέον και άλλες εγκαταστάσεις φιλοξενίας κατάλληλες για την παροχή καταλύματος.
            
         Η συνολική απαιτούμενη βαθμολογία αυξάνεται κατά μία επιπλέον μονάδα για κάθε διαθέσιμη υπηρεσία σίτισης και ψυχαγωγική δραστηριότητα.
   Άρθρο 3
   1.   Κατά παρέκκλιση από το άρθρο 1 παράγραφος 3 της απόφασης 2000/728/ΕΚ, εφόσον μικρή επιχείρηση αιτείται τη χορήγηση οικολογικού σήματος για υπηρεσία κατασκήνωσης/κάμπινγκ, το τέλος αίτησης μειώνεται κατά 75 % χωρίς να είναι δυνατή περαιτέρω μείωση.
   2.   Κατά παρέκκλιση από την πρώτη πρόταση του άρθρου 2 παράγραφος 5 της απόφασης 2000/728/ΕΚ, το ελάχιστο ετήσιο τέλος ανά μικρή επιχείρηση για τη χρήση του οικολογικού σήματος είναι 100 ευρώ.
   3.   Ο ετήσιος όγκος πωλήσεων για όλες τις υπηρεσίες κατασκήνωσης/κάμπινγκ υπολογίζεται ως το γινόμενο της τιμής παροχής της υπηρεσίας επί τον αριθμό των διανυκτερεύσεων που στη συνέχεια μειώνεται κατά 50 %. Ως τιμή παροχής της υπηρεσίας θεωρείται η μέση αμοιβή που καταβάλλεται από τον επισκέπτη της κατασκήνωσης/του κάμπινγκ για διανυκτέρευση, συμπεριλαμβανομένων όλων των υπηρεσιών που δεν συνεπάγονται επιπλέον επιβάρυνση. Ισχύουν οι μειώσεις του ελάχιστου ετησίου τέλους που ορίζονται στο άρθρο 2 της απόφασης 2000/728/EK.
   4.   Για τους σκοπούς της παρούσας απόφασης, ισχύει ο ορισμός των μικρών επιχειρήσεων σύμφωνα με την σύσταση 96/280/ΕΚ στην έκδοση της 3ης Απριλίου 1996.
   Άρθρο 4
   Για διοικητικούς σκοπούς, στην κατηγορία προϊόντων «υπηρεσία κατασκήνωσης/κάμπινγκ» αντιστοιχεί ο κωδικός αριθμός «26».
   Άρθρο 5
   Τα οικολογικά κριτήρια για την ομάδα προϊόντων «υπηρεσία κατασκήνωσης/κάμπινγκ», καθώς και οι συναφείς απαιτήσεις αξιολόγησης και εξακρίβωσης, ισχύουν επί τρία έτη από την ημερομηνία κοινοποίησης της παρούσας απόφασης.
   Άρθρο 6
   Η παρούσα απόφαση απευθύνεται στα κράτη μέλη.
   
      Βρυξέλλες, 14 Απριλίου 2005.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 237 της 21.9.2000, σ. 1.
   
      (2)  ΕΕ L 107 της 30.4.1996, σ. 4.
   
      (3)  ΕΕ L 293 της 22.11.2000, σ. 18· απόφαση όπως τροποποιήθηκε από την απόφαση 2003/393/ΕΚ (ΕΕ L 135 της 3.6.2003, σ. 31).
   
      ΠΑΡΑΡΤΗΜΑ
      ΓΕΝΙΚΟ ΠΛΑΙΣΙΟ
      Στόχοι των κριτηρίων
      Τα κριτήρια αποσκοπούν στον περιορισμό των κύριων επιπτώσεων στο περιβάλλον κατά τις τρεις φάσεις του κύκλου ζωής της υπηρεσίας (αγορά, παροχή της υπηρεσίας, απόβλητα). Τα κριτήρια αποσκοπούν ιδιαίτερα στα ακόλουθα:
      
                  —
               
               
                  περιορισμός της κατανάλωσης ενέργειας,
               
            
                  —
               
               
                  περιορισμός της κατανάλωσης νερού,
               
            
                  —
               
               
                  περιορισμός της παραγωγής αποβλήτων,
               
            
                  —
               
               
                  προώθηση της χρήσης ανανεώσιμων πόρων και των περιβαλλοντικά αβλαβέστερων ουσιών,
               
            
                  —
               
               
                  προώθηση της περιβαλλοντικής ενημέρωσης και εκπαίδευσης.
               
            Προδιαγραφές
      
                  —
               
               
                  Τα κινητά καταλύματα που αναφέρονται στο άρθρο 1 περιλαμβάνουν σκηνές, ρυμουλκούμενα και αυτοκινούμενα τροχόσπιτα καθώς και κινητές κατοικίες. Οι εγκαταστάσεις φιλοξενίας κατάλληλες για την παροχή καταλύματος σε ενοίκους περιλαμβάνουν παραθεριστικές μονοκατοικίες (bungalows), ενοικιαζόμενες προσωρινές κατοικίες και διαμερίσματα. Οι κοινόχρηστοι χώροι συλλογικής εξυπηρέτησης περιλαμβάνουν εγκαταστάσεις πλυντηρίων και μαγειρεία, πολυκαταστήματα και εγκαταστάσεις πληροφόρησης.
               
            Απαιτήσεις αξιολόγησης και εξακρίβωσης
      Οι ιδιαίτερες απαιτήσεις αξιολόγησης και εξακρίβωσης αναφέρονται ακριβώς μετά από κάθε κριτήριο που περιλαμβάνεται στα τμήματα Α και Β.
      Όπου είναι σκόπιμο, επιτρέπεται να χρησιμοποιούνται μέθοδοι δοκιμών και πρότυπα διαφορετικά από τα αναφερόμενα για κάθε κριτήριο εφόσον γίνονται αποδεκτά ως ισοδύναμα από τον αρμόδιο φορέα αξιολόγησης της αίτησης.
      Όταν ο αιτών καλείται να υποβάλει δηλώσεις, δικαιολογητικά, αναλύσεις, πρακτικά δοκιμών, ή άλλα αποδεικτικά στοιχεία συμμόρφωσης προς τα κριτήρια, εξυπακούεται ότι αυτά επιτρέπεται να προέρχονται από τον αιτούντα ή/και τον (τους) προμηθευτή(-ές) του ή/και τους προμηθευτές τους, κ.λπ., κατά περίπτωση.
      Όπου απαιτείται, οι αρμόδιοι φορείς είναι δυνατόν να ζητούν να υποβληθούν δικαιολογητικά και να διενεργούν εξακρίβωση από ανεξάρτητους τρίτους.
      Οι αρμόδιοι φορείς πραγματοποιούν επιτόπιες επιθεωρήσεις.
      Συνιστάται στους αρμόδιους φορείς να λαμβάνουν υπόψη την εφαρμογή αναγνωρισμένων συστημάτων περιβαλλοντικής διαχείρισης, όπως το EMAS (Σύστημα Περιβαλλοντικής Διαχείρισης και Ελέγχου) ή το πρότυπο ISO 14001, για την αξιολόγηση των αιτήσεων και την παρακολούθηση της συμμόρφωσης προς τα κριτήρια.
      (Σημείωση: η εφαρμογή ανάλογων συστημάτων διαχείρισης δεν είναι υποχρεωτική.)
      ΤΜΗΜΑ Α
      Κριτήρια που αναφέρονται στο άρθρο 2 πρώτη παράγραφος
      ΕΝΕΡΓΕΙΑ
      1.   Ηλεκτρική ενέργεια από ανανεώσιμες πηγές
      Τουλάχιστον το 22 % της ηλεκτρικής ενέργειας πρέπει να προέρχεται από ανανεώσιμες πηγές, όπως ορίζεται στην οδηγία 2001/77/ΕΚ του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, για την προαγωγή της ηλεκτρικής ενέργειας που παράγεται από ανανεώσιμες πηγές στην εσωτερική αγορά ηλεκτρικής ενέργειας (1).
      Το κριτήριο αυτό ισχύει μόνο για τις κατασκηνώσεις/τακάμπινγκ με πρόσβαση σε αγορά όπου προσφέρεται ενέργεια από ανανεώσιμες πηγές.
      
         Αξιολόγηση και εξακρίβωση: Ο αιτών υποβάλλει δήλωση από (ή σύμβαση με) τον προμηθευτή ηλεκτρικής ενέργειας όπου αναφέρεται το είδος της (των) ανανεώσιμης(-ων) πηγής(-ών) ενέργειας, το ποσοστό της ηλεκτρικής ενέργειας από ανανεώσιμες πηγές που προμηθεύεται, καθώς και το μέγιστο ποσοστό που είναι δυνατόν να προμηθευτεί. Σύμφωνα με την οδηγία 2001/77/ΕΚ, ως ανανεώσιμες πηγές ενέργειας νοούνται μη ορυκτές ανανεώσιμες πηγές ενέργειας (αιολική, ηλιακή και γεωθερμική ενέργεια, ενέργεια κυμάτων, παλιρροϊκή ενέργεια, υδραυλική ενέργεια, βιομάζα, αέρια εκλυόμενα από χώρους υγειονομικής ταφής, από εγκαταστάσεις βιολογικού καθαρισμού και βιοαέρια).
      
      2.   Άνθρακας και βαρέα κλάσματα πετρελαίου
      Δεν επιτρέπεται να χρησιμοποιούνται ως πηγή ενέργειας βαρέα κλάσματα πετρελαίου με περιεκτικότητα σε θείο υψηλότερη από 0,2 %, ούτε και άνθρακας.
      Το κριτήριο αυτό ισχύει μόνο για τις κατασκηνώσεις/τα κάμπινγκ με ανεξάρτητο σύστημα θέρμανσης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, όπου αναφέρεται η φύση των πηγών ενέργειας.
      
      3.   Ηλεκτρισμός για θέρμανση
      Τουλάχιστον το 22 % της ηλεκτρικής ενέργειας που χρησιμοποιείται για τη θέρμανση κοινόχρηστων χώρων, ενοικιαζόμενων καταλυμάτων και νερού χρήσης πρέπει να προέρχεται από ανανεώσιμες πηγές ενέργειας, όπως ορίζεται στην οδηγία 2001/77/EK.
      Το κριτήριο αυτό ισχύει μόνο για κατασκηνώσεις/κάμπινγκ με ανεξάρτητο σύστημα ηλεκτρικής θέρμανσης και με πρόσβαση σε αγορά όπου προσφέρεται ηλεκτρική ενέργεια από ανανεώσιμες πηγές.
      
         Αξιολόγησης και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, όπου αναφέρονται η φύση των πηγών και οι ποσότητες ενέργειας που χρησιμοποιούνται για τη θέρμανση, μαζί με δικαιολογητικά σχετικά με τους τυχόν χρησιμοποιούμενους λέβητες (μονάδες παραγωγής θερμότητας).
      
      4.   Απόδοση λέβητα
      Η απόδοση οιουδήποτε νέου λέβητα (μονάδας παραγωγής θερμότητας) που έχει αγοραστεί κατά τη διάρκεια ισχύος του οικολογικού σήματος πρέπει να είναι τουλάχιστον 90 %, μετρούμενη σύμφωνα με την οδηγία 92/42/ΕΟΚ του Συμβουλίου, της 21ης Μαΐου 1992, σχετικά με τις απαιτήσεις απόδοσης για τους νέους λέβητες ζεστού νερού που τροφοδοτούνται με υγρά ή αέρια καύσιμα (2), ή σύμφωνα με τα σχετικά πρότυπα προϊόντων και τους κανονισμούς για τους λέβητες που δεν καλύπτονται από την εν λόγω οδηγία.
      Οι λέβητες ζεστού νερού που χρησιμοποιούν υγρά ή αέρια καύσιμα όπως ορίζονται στην οδηγία 92/42/ΕΟΚ πληρούν τα πρότυπα απόδοσης που ορίζονται στην εν λόγω οδηγία.
      Η απόδοση των λεβήτων που εξαιρούνται από την οδηγία 92/42/ΕΟΚ πληροί τις οδηγίες του κατασκευαστή, καθώς και την εθνική και τοπική νομοθεσία ως προς την απόδοση.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές του υπευθύνου για την πώληση ή/και τη συντήρηση του λέβητα στις οποίες αναφέρεται η απόδοση. Στην οδηγία 92/41/ΕΚ ορίζεται ως ωφέλιμη απόδοση (%) ο λόγος της θερμικής ισχύος που μεταδίδεται στο νερό του λέβητα προς το γινόμενο της κατώτερης θερμογόνου ικανότητας υπό σταθερή πίεση του καυσίμου επί την κατανάλωση εκφρασμένη σε ποσότητα καυσίμου ανά μονάδα χρόνου.
      
      Στο άρθρο 3 της οδηγίας 92/42/ΕΟΚ αναφέρεται ότι εξαιρούνται οι ακόλουθοι λέβητες: λέβητες παραγωγής ζεστού νερού που μπορούν να τροφοδοτούνται με διάφορα καύσιμα μεταξύ των οποίων συγκαταλέγονται και τα στερεά, οι μονάδες στιγμιαίας παραγωγής ζεστού νερού για οικιακή χρήση, οι λέβητες που έχουν σχεδιαστεί έτσι ώστε να τροφοδοτούνται με καύσιμα των οποίων οι ιδιότητες διαφέρουν σημαντικά από αυτές των αερίων και υγρών καυσίμων που συνήθως κυκλοφορούν στο εμπόριο (κατάλοιπα βιομηχανικά αέρια, βιοαέρια κ.λπ.), οι μαγειρικές και άλλες συσκευές που έχουν σχεδιαστεί πρωτίστως για τη θέρμανση του χώρου στον οποίο είναι εγκατεστημένες και παρέχουν επίσης, αλλά δευτερευόντως, ζεστό νερό για κεντρική θέρμανση και οικιακή χρήση.
      5.   Κλιματισμός
      Τα συστήματα κλιματισμού που έχουν αγοραστεί κατά τη διάρκεια ισχύος του οικολογικού σήματος είναι ενεργειακής απόδοσης τουλάχιστον τάξης Β όπως ορίζεται στην οδηγία 2002/31/ΕΚ της Επιτροπής, της 22ας Μαρτίου 2002, για την εφαρμογή της οδηγίας 92/75/ΕΟΚ του Συμβουλίου για την ένδειξη της κατανάλωσης ενέργειας των οικιακών κλιματιστικών (3), ή προσφέρουν αντίστοιχη ενεργειακή απόδοση.
      
         Σημείωση: Το κριτήριο αυτό δεν ισχύει για κλιματιστικά που είτε είναι συσκευές οι οποίες μπορούν επίσης να χρησιμοποιήσουν άλλες πηγές ενέργειας, είτε είναι συσκευές αέρα-νερού και νερού-νερού, ή είναι μονάδες με ισχύ εξόδου (ψυκτική ισχύ) μεγαλύτερη από 12 kW.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές των επαγγελματιών τεχνικών που είναι υπεύθυνοι για την εγκατάσταση, την πώληση ή/και την συντήρηση του συστήματος κλιματισμού.
      
      6.   Μόνωση παραθύρων
      Όλα τα παράθυρα σε θερμαινόμενους ή/και κλιματιζόμενους κοινόχρηστους χώρους και ενοικιαζόμενα καταλύματα έχουν κατάλληλη υψηλού βαθμού θερμική μόνωση ανάλογα με το τοπικό κλίμα και προσφέρουν την κατάλληλη στάθμη ηχομόνωσης. (Αυτό δεν ισχύει για ενοικιαζόμενα τροχόσπιτα/κινητές κατοικίες όταν αυτά δεν ανήκουν στο διαχειριστή της κατασκήνωσης/του κάμπινγκ.)
      
         Αξιολόγηση και εξακρίβωση: Ο αιτών υποβάλλει ιδία δήλωση ότι η μόνωση είναι επαρκής ή δήλωση επαγγελματία τεχνικού που βεβαιώνει τη συμμόρφωση προς αυτό το κριτήριο.
      
      7.   Διακοπή λειτουργίας της θέρμανσης ή του κλιματισμού
      Εάν η λειτουργία της θέρμανσης ή/και του κλιματισμού δεν διακόπτεται αυτομάτως όταν είναι ανοικτά τα παράθυρα, θα πρέπει να υπάρχει επισήμανση σε εμφανή θέση που να υπενθυμίζει στους επισκέπτες να κλείνουν το (τα) παράθυρο(-α) όταν ή θέρμανση ή ο κλιματισμός είναι σε λειτουργία.
      Το κριτήριο αυτό ισχύει μόνο για τις κατασκηνώσεις/τα κάμπινγκ που διαθέτουν θέρμανση ή/και κλιματισμό.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από το πληροφοριακό κείμενο για τους επισκέπτες (κατά περίπτωση).
      
      8.   Σβήσιμο του φωτισμού
      Εάν δεν υπάρχει αυτόματος διακόπτης για να σβήνει το φως (τα φώτα) στο ενοικιαζόμενο κατάλυμα, θα πρέπει να υπάρχει επισήμανση σε εμφανή θέση που να παροτρύνει τους επισκέπτες να σβήνουν τα φώτα όταν εγκαταλείπουν το κατάλυμα.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τον τρόπο ενημέρωσης του επισκέπτη.
      
      9.   Λαμπτήρες υψηλής ενεργειακής απόδοσης
      
                  α)
               
               
                  Εντός ενός έτους από την ημερομηνία υποβολής της αίτησης τουλάχιστον το 60 % όλων των λαμπτήρων στην κατασκήνωση/στο κάμπινγκ έχουν ενεργειακή απόδοση τάξης Α όπως ορίζεται στην οδηγία 98/11/ΕΚ της Επιτροπής, της 27ης Ιανουαρίου 1998, για την εφαρμογή της οδηγίας 92/75/ΕΟΚ του Συμβουλίου όσον αφορά την ένδειξη κατανάλωσης ενέργειας των οικιακών λαμπτήρων (4). Αυτό δεν ισχύει για λαμπτήρες των οποίων τα φυσικά χαρακτηριστικά δεν επιτρέπουν την αντικατάστασή τους από λαμπτήρες εξοικονόμησης ενέργειας.
               
            
                  β)
               
               
                  Εντός ενός έτους από την ημερομηνία υποβολής της αίτησης, τουλάχιστον το 80 % των λαμπτήρων που ευρίσκονται σε σημεία όπου είναι δυνατόν να μείνουν αναμμένοι για περισσότερες από πέντε ώρες ημερησίως έχουν ενεργειακή απόδοση τάξης Α όπως ορίζεται στην οδηγία 98/11/EK. Αυτό δεν ισχύει για λαμπτήρες των οποίων τα φυσικά χαρακτηριστικά δεν επιτρέπουν την αντικατάστασή τους από λαμπτήρες εξοικονόμησης ενέργειας.
                  Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αμφότερα τα μέρη του παρόντος κριτηρίου, συνοδευόμενη από αναφορά της τάξης ενεργειακής απόδοσης των χρησιμοποιούμενων λαμπτήρων.
               
            ΝΕΡΟ
      10.   Ύδρευση
      Ο υπεύθυνος της κατασκήνωσης/του κάμπινγκ δηλώνει στην αρμόδια αρχή ύδρευσης ότι είναι πρόθυμος να στραφεί σε άλλη πηγή ύδρευσης (π.χ. δίκτυο ύδρευσης, επιφανειακά ύδατα) εάν από μελέτες προστασίας των τοπικών υδάτων τεκμηριώνονται σοβαρές περιβαλλοντικές επιπτώσεις από τη χρήση της υφιστάμενης πηγής υδροδότησης.
      Το κριτήριο αυτό ισχύει μόνον για κατασκηνώσεις/κάμπινγκ που δεν υδρεύονται από το κεντρικό δίκτυο.
      
         Αξιολόγηση και εξακρίβωση: Ο αιτών υποβάλλει δήλωση ως ανωτέρω, συνοδευόμενη από τα κατάλληλα δικαιολογητικά στα οποία περιλαμβάνονται τα αποτελέσματα μελετών για το σχέδιο προστασίας των τοπικών υδάτων (αν υπάρχουν), αναφορά τυχόν αναγκαίων μέτρων που πρέπει να ληφθούν, καθώς και τεκμηρίωση για τα σχετικά μέτρα που λήφθηκαν.
      
      11.   Παροχή νερού για βρύσες και καταιονιστήρες
      Η παροχή νερού από τις βρύσες και τους καταιονιστήρες (ντους) πρέπει να μην υπερβαίνει τα 10 λίτρα/λεπτό.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από ερμηνευτικό σημείωμα σχετικά με τον τρόπο που η κατασκήνωση/το κάμπινγκ πληροί το κριτήριο και τη σχετική τεκμηρίωση, όπου απαιτείται.
      
      12.   Εξοικονόμηση νερού σε λουτρά και αποχωρητήρια
      Στα λουτρά και τα αποχωρητήρια αναρτάται κατάλληλη επισήμανση για τον επισκέπτη σχετικά με τον τρόπο με το οποίο μπορεί να συνεισφέρει στην εξοικονόμηση νερού από την κατασκήνωση/το κάμπινγκ.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τις σχετικές πληροφορίες προς τον επισκέπτη.
      
      13.   Κάλαθοι απορριμμάτων στα αποχωρητήρια
      Σε κάθε αποχωρητήριο υπάρχει κατάλληλος κάλαθος απορριμμάτων και ο επισκέπτης καλείται να χρησιμοποιεί για τα απορρίμματα τον κάλαθο αντί της λεκάνης του αποχωρητηρίου.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τις πληροφορίες προς τον επισκέπτη.
      
      14.   Απόπλυση ουρητηρίων
      Τα ουρητήρια διαθέτουν αυτόματη (με χρονοδιακόπτη) ή χειροκίνητη απόπλυση που να λειτουργεί έτσι ώστε να μην υφίσταται συνεχής απόπλυση.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τη σχετική τεκμηρίωση για τα εγκατεστημένα ουρητήρια.
      
      15.   Διαρροές
      Το προσωπικό είναι εκπαιδευμένο να διενεργεί καθημερινούς ελέγχους για τον εντοπισμό ορατών διαρροών και να λαμβάνει τα κατάλληλα μέτρα κατά περίπτωση. Πρέπει να παροτρύνονται οι επισκέπτες να ενημερώνουν το προσωπικό για τυχόν διαρροές.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τη σχετική τεκμηρίωση για τα θέματα που καλύπτει η κατάρτιση του προσωπικού και αντίγραφο των πληροφοριών που απευθύνονται στους επισκέπτες.
      
      16.   Πότισμα φυτών και εξωτερικών χώρων πρασίνου
      Τα άνθη και οι εξωτερικοί χώροι πρασίνου ποτίζονται τακτικά πριν από τις μεσημβρινές ώρες ή μετά τη δύση του ηλίου, εφόσον οι τοπικές ή κλιματικές συνθήκες το επιτρέπουν.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο.
      
      17.   Επεξεργασία υγρών λυμάτων
      Όλα τα υγρά λύματα πρέπει να υφίστανται επεξεργασία.
      Εάν δεν είναι δυνατή η σύνδεση με την τοπική εγκατάσταση επεξεργασίας υγρών λυμάτων, η κατασκήνωση/το κάμπινγκ πρέπει να διαθέτει δικό της σύστημα επεξεργασίας που να πληροί τις απαιτήσεις της σχετικής τοπικής, εθνικής ή ευρωπαϊκής νομοθεσίας. Οι επισκέπτες πρέπει να πληροφορούνται τις απαιτήσεις και τις υποχρεώσεις της ορθής διάθεσης των υγρών λυμάτων από τα κινητά τους καταλύματα.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με τη σύνδεση στην τοπική εγκατάσταση επεξεργασίας υγρών λυμάτων ή στο δικό της σύστημα επεξεργασίας υγρών λυμάτων ανάλογα με την περίπτωση και την πληροφόρηση των επισκεπτών για την διάθεση υγρών λυμάτων.
      
      18.   Σχέδιο αποχετευτικού δικτύου
      Η κατασκήνωση/το κάμπινγκ ζητεί από τον τοπικό φορέα αποχέτευσης το σχέδιο του αποχετευτικού δικτύου και, εφόσον υπάρχει, το τηρεί.
      
         Αξιολόγηση και εξακρίβωση: Ο αιτών παρουσιάζει την επιστολή που απέστειλε στον τοπικό φορέα αποχέτευσης με την οποία ζητά το σχέδιο του τοπικού αποχετευτικού δικτύου, καθώς και την απάντηση που έλαβε. Σε περίπτωση που υπάρχει σχέδιο αποχετευτικού δικτύου, ο αιτών πρέπει να υποβάλει έγγραφα σχετικά με τα μέτρα που έλαβε για να το τηρήσει.
      
      ΑΠΟΡΡΥΠΑΝΤΙΚΑ ΚΑΙ ΑΠΟΛΥΜΑΝΤΙΚΑ
      19.   Σημείο διάθεσης προϊόντων χημικού αποχωρητηρίου
      Στις περιπτώσεις που η κατασκήνωση/το κάμπινγκ διαθέτει σύνδεση με σηπτικό βόθρο, τα απόβλητα από τα χημικά αποχωρητήρια συλλέγονται και υφίστανται επεξεργασία ξεχωριστά ή με άλλο ορθό τρόπο. Όταν η κατασκήνωση/το κάμπινγκ συνδέεται με δημόσιο αποχετευτικό σύστημα θεωρείται επαρκής η ύπαρξη ειδικής δεξαμενής ή μονάδας διάθεσης για να αποφεύγονται οι διαρροές.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τυχόν ειδικές απαιτήσεις της τοπικής αρχής όσον αφορά τη διάθεση, καθώς και τεκμηρίωση σχετικά με την χημική δεξαμενή.
      
      20.   Απολυμαντικά
      Απολυμαντικά χρησιμοποιούνται μόνον όπου είναι αναγκαίο προκειμένου να πληρούνται οι προβλεπόμενες από το νόμο απαιτήσεις υγιεινής.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από ένδειξη για το πού και πότε χρησιμοποιούνται απολυμαντικά.
      
      21.   Κατάρτιση του προσωπικού σχετικά με τη χρήση απορρυπαντικών και απολυμαντικών
      Το προσωπικό εκπαιδεύεται ώστε να μην υπερβαίνει τη συνιστώμενη ποσότητα απορρυπαντικών και απολυμαντικών που αναγράφεται στη συσκευασία.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από λεπτομερή στοιχεία σχετικά με την κατάρτιση του προσωπικού εν προκειμένω.
      
      ΑΠΟΡΡΙΜΜΑΤΑ
      22.   Διαχωρισμός απορριμμάτων από τους επισκέπτες
      Υπάρχουν επαρκή δοχεία ώστε οι επισκέπτες να έχουν τη δυνατότητα να διαχωρίζουν τα απορρίμματα σύμφωνα με το τοπικό ή εθνικό σύστημα. Με εμφανή και εύκολα κατανοητή επισήμανση σε διάφορα σημεία της κατασκήνωσης/κάμπινγκ οι επισκέπτες καλούνται να διαχωρίζουν τα απορρίμματά τους. Η πρόσβαση στα δοχεία διαχωρισμού των απορριμμάτων πρέπει να είναι το ίδιο εύκολη με την πρόσβαση στα κανονικά δοχεία απορριμμάτων.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από λεπτομερή στοιχεία σχετικά με τα δοχεία και αντίγραφο των επισημάνσεων/πληροφοριών και τις θέσεις των δοχείων στο χώρο της κατασκήνωσης/του κάμπινγκ.
      
      23.   Επικίνδυνα απόβλητα
      Το προσωπικό διαχωρίζει τα επικίνδυνα απόβλητα που απαριθμούνται στην απόφαση 2000/532/ΕΚ της Επιτροπής, της 3ης Μαΐου 2000, για αντικατάσταση της απόφασης 94/3/ΕΚ για τη θέσπιση καταλόγου αποβλήτων σύμφωνα με το άρθρο 1 στοιχείο α) της οδηγίας 75/442/ΕΟΚ του Συμβουλίου και της απόφασης 94/904/ΕΚ του Συμβουλίου για την κατάρτιση καταλόγου επικίνδυνων αποβλήτων κατ' εφαρμογή του άρθρου 1 παράγραφος 4 της οδηγίας 91/689/ΕΟΚ του Συμβουλίου για τα επικίνδυνα απόβλητα (5) και τις μεταγενέστερες τροποποιήσεις της, και επιδιώκεται η κατάλληλη διάθεσή τους. Σε αυτά συμπεριλαμβάνονται θήκες για μελάνια εκτυπωτών, μελάνια, ψυκτικός και ηλεκτρολογικός εξοπλισμός, μπαταρίες, φάρμακα, λίπη/έλαια κ.λπ.. Οι επισκέπτες ενημερώνονται σχετικά με την ορθή διάθεση των επικίνδυνων αποβλήτων.
      Εάν η τοπική αρχή δεν εξασφαλίζει τη διάθεση των επικίνδυνων αποβλήτων, ο αιτών υποβάλλει, κάθε έτος, βεβαίωση της τοπικής αρχής ότι δεν υφίσταται σύστημα διάθεσης επικινδύνων αποβλήτων.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από κατάλογο των επικινδύνων αποβλήτων που παρήγαγε η κατασκήνωση/το κάμπινγκ, καθώς και αναφορά των τρόπων χειρισμού, διαχωρισμού, συλλογής και διάθεσης, συμπεριλαμβανομένων των αντιγράφων των σχετικών συμβάσεων με τρίτους. Κατά περίπτωση, ο αιτών υποβάλει κάθε έτος την αντίστοιχη βεβαίωση της τοπικής αρχής.
      
      24.   Διαχωρισμός απορριμμάτων
      Το προσωπικό διαχωρίζει τα απορρίμματα σε κατηγορίες ώστε να είναι δυνατός ο χωριστός χειρισμός τους από τις τοπικές ή εθνικές εγκαταστάσεις διαχείρισης απορριμμάτων. Εάν η τοπική αυτοδιοίκηση δεν προσφέρει χωριστή συλλογή ή/και διάθεση των απορριμμάτων, η επιχείρηση της κατασκήνωσης/του κάμπινγκ απευθύνει στην τοπική αυτοδιοίκηση επιστολή όπου δηλώνει την προθυμία της να διαχωρίζει τα απορρίμματα και εκφράζει την ανησυχία της για την έλλειψη συστήματος χωριστής συλλογής ή/και διάθεσης.
      Το αίτημα προς τις τοπικές αρχές να εξασφαλίσουν χωριστή συλλογή ή/και διάθεση απορριμμάτων πρέπει να επαναλαμβάνεται κάθε έτος.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αναφορά των διάφορων κατηγοριών απορριμμάτων που έγιναν αποδεκτά από τις τοπικές αρχές, καθώς και των διαδικασιών για τη συλλογή, διαχωρισμό και διάθεση αυτών των κατηγοριών εντός της κατασκήνωσης/του κάμπινγκ, ή/και των σχετικών συμβάσεων με ιδιωτικούς φορείς. Κατά περίπτωση, ο αιτών υποβάλει κάθε έτος την αντίστοιχη δήλωση προς την τοπική αρχή.
      
      25.   Μεταφορά απορριμμάτων
      Εάν οι τοπικές αρχές διαχείρισης απορριμμάτων δεν συλλέγουν τα απορρίμματα από τον χώρο της κατασκήνωσης/του κάμπινγκ ή παρακείμενους χώρους, η επιχείρηση εξασφαλίζει τη μεταφορά των απορριμμάτων της σε κατάλληλο χώρο, μειώνοντας όσο το δυνατό την απόσταση μεταφοράς.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αναφορά των κατάλληλων χώρων, των διευθετήσεων για τη μεταφορά και τις αντίστοιχες αποστάσεις.
      
      26.   Προϊόντα μίας χρήσης
      Εκτός της περίπτωσης που αυτό απαιτείται από τον νόμο, κανένα από τα παρακάτω προϊόντα μιας χρήσεως δεν θα διατίθενται από τον ιδιοκτήτη κατασκήνωσης/κάμπινγκ στα προς ενοικίαση καταλύματα και τα καταστήματα:
      Είδη καλλωπισμού/υγιεινής «μιας δόσης» ή «μιας χρήσης» (π.χ. σαμπουάν, σαπούνια, σκούφιες λουτρού κ.λπ.). Στην περίπτωση που χρησιμοποιούνται άλλα προϊόντα μιας χρήσεως, στους χώρους χρήσης ανάλογων προϊόντων διατίθενται ειδικά δοχεία απορριμμάτων σύμφωνα με τα τοπικά ή εθνικά συστήματα.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αναφορά των προϊόντων μιας χρήσης που χρησιμοποιούνται, τη νομοθεσία που απαιτεί τη χρήση αυτή καθώς και περιγραφή του τύπου και του συστήματος συλλογής των απορριμμάτων.
      
      ΛΟΙΠΕΣ ΥΠΗΡΕΣΙΕΣ
      27.   Απαγόρευση καπνίσματος σε κοινόχρηστους χώρους
      Χώρος όπου απαγορεύεται το κάπνισμα υπάρχει σε όλους τους κλειστούς κοινόχρηστους χώρους.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο.
      
      28.   Δημόσιες συγκοινωνίες
      Πληροφορίες σε εμφανή σημεία ενημερώνουν τους επισκέπτες και το προσωπικό σχετικά με τον τρόπο πρόσβασης στην κατασκήνωση/στο κάμπινγκ και άλλους τοπικούς προορισμούς με δημόσιες συγκοινωνίες. Όταν δεν υπάρχουν δημόσιες συγκοινωνίες, πρέπει να παρέχονται πληροφορίες σχετικά με άλλα περιβαλλοντικά προτιμώμενα μεταφορικά μέσα.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αντίγραφα του διαθέσιμου πληροφορικού υλικού.
      
      ΓΕΝΙΚΗ ΔΙΑΧΕΙΡΙΣΗ
      Αιτούντες με σύστημα περιβαλλοντικής διαχείρισης που έχει καταχωρισθεί με βάση τον κανονισμό EMAS ή έχει πιστοποιηθεί σύμφωνα με το διεθνές πρότυπο ISO 14001 πληρούν αυτομάτως τα υποχρεωτικά κριτήρια γενικής διαχείρισης που απαριθμούνται κατωτέρω. Στην περίπτωση αυτή, το μέσο εξακρίβωσης της συμμόρφωσης με τα εν λόγω κριτήρια είναι η καταχώριση EMAS ή το πιστοποιητικό ISO 14001.
      29.   Γενική συντήρηση και επισκευές
      Όλος ο εξοπλισμός που χρησιμοποιείται για την προσφορά της υπηρεσίας κατασκήνωσης/κάμπινγκ επισκευάζεται και συντηρείται σύμφωνα με τη νομοθεσία και κάθε φορά που είναι αναγκαίο· οι σχετικές εργασίες εκτελούνται μόνον από εκπαιδευμένο προσωπικό.
      Για τον εξοπλισμό που περιλαμβάνεται στα κριτήρια, ο διαχειριστής της κατασκήνωσης/του κάμπινγκ διαθέτει γραπτή βεβαίωση από τεχνικό σχετικά με τη συχνότητα που απαιτούνται έλεγχοι συντήρησης από τη νομοθεσία.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από κατάλογο του εξοπλισμού και των προσώπων/εταιρειών που διενεργούν τη συντήρηση.
      
      30.   Συντήρηση και επισκευές λεβήτων
      
                  α)
               
               
                  Η συντήρηση και οι επισκευές των λεβήτων διενεργούνται τουλάχιστον μία φορά ετησίως, ή συχνότερα αν αυτό απαιτείται από τη νομοθεσία ή καθίσταται αναγκαίο, από κατάλληλα εκπαιδευμένους επαγγελματίες, σύμφωνα με τα πρότυπα CEI και τα εθνικά πρότυπα εφόσον ισχύουν, ή σύμφωνα με τις οδηγίες του κατασκευαστή.
               
            
                  β)
               
               
                  Τουλάχιστον μία φορά ανά έτος διενεργούνται έλεγχοι για να διαπιστωθεί η τήρηση του βαθμού απόδοσης, όπως ορίζεται στην οδηγία 92/42/ΕΟΚ ή στην εθνική νομοθεσία ή στις οδηγίες του κατασκευαστή, και κατά πόσον οι εκπομπές ευρίσκονται εντός των προβλεπομένων από το νόμο ορίων. Εάν από τις δοκιμές συντήρησης διαπιστωθεί ότι δεν πληρούνται οι προαναφερόμενες προϋποθέσεις, λαμβάνονται άμεσα διορθωτικά μέτρα.
               
            
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αμφότερα τα μέρη του παρόντος κριτηρίου, συνοδευόμενη από περιγραφή των λεβήτων και του προγράμματος συντήρησής τους, καθώς και στοιχεία των προσώπων/εταιρειών που διενεργούν τη συντήρηση και λεπτομέρειες για τα στοιχεία που ελέγχονται κατά τη συντήρηση.
      
      31.   Καθορισμός περιβαλλοντικής πολιτικής και προγράμματος δράσης
      Η διεύθυνση καθορίζει περιβαλλοντική πολιτική και συντάσσει απλή δήλωση περιβαλλοντικής πολιτικής και ακριβές πρόγραμμα δράσης ώστε να εξασφαλίζεται η εφαρμογή της περιβαλλοντικής πολιτικής.
      Στο πρόγραμμα δράσης προσδιορίζονται στόχοι για τις περιβαλλοντικές επιδόσεις όσον αφορά την ενέργεια, το νερό, τις χημικές ουσίες και τα απορρίμματα, οι οποίοι καθορίζονται ανά διετία, λαμβάνοντας υπόψη τα προαιρετικά κριτήρια. Στο πρόγραμμα δράσης ορίζεται το πρόσωπο το οποίο ενεργεί ως διαχειριστής περιβάλλοντος της κατασκήνωσης/του κάμπινγκ και το οποίο είναι αρμόδιο να λαμβάνει τα απαραίτητα μέτρα και να επιτυγχάνει τους στόχους. Σχόλια και παράπονα από τους επισκέπτες πρέπει να είναι ευπρόσδεκτα και να λαμβάνονται υπόψη.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αντίγραφο της περιβαλλοντικής πολιτικής, της δήλωσης περιβαλλοντικής πολιτικής και του προγράμματος δράσης, καθώς και των διαδικασιών για να λαμβάνονται υπόψη οι παρατηρήσεις των επισκεπτών.
      
      32.   Κατάρτιση του προσωπικού
      Η επιχείρηση της κατασκήνωσης/του κάμπινγκ παρέχει πληροφορίες και κατάρτιση στο προσωπικό, συμπεριλαμβανομένων γραπτών οδηγιών ή εγχειριδίων, ώστε να εξασφαλίζεται η εφαρμογή των περιβαλλοντικών μέτρων και η ευαισθητοποίησή του υπέρ της οικολογικής συμπεριφοράς. Σε όλο το νέο προσωπικό παρέχεται κατάλληλη κατάρτιση εντός τεσσάρων εβδομάδων από την έναρξη της υπηρεσίας και σε όλο το προσωπικό τουλάχιστον μια φορά το χρόνο.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από λεπτομερείς πληροφορίες σχετικά με το πρόγραμμα κατάρτισης, το περιεχόμενό του, καθώς και αναφορά του είδους και του χρόνου κατάρτισης κάθε μέλους του προσωπικού.
      
      33.   Ενημέρωση των επισκεπτών
      Η κατασκήνωση/το κάμπινγκ ενημερώνει τους επισκέπτες, για την ακολουθούμενη περιβαλλοντική πολιτική, συμπεριλαμβανομένων και ζητημάτων ασφάλειας και πυροπροστασίας, για τα μέτρα που έχουν ληφθεί και για το οικολογικό σήμα της ΕΕ. Οι πληροφορίες δίδονται στους επισκέπτες στο χώρο υποδοχής μαζί με ερωτηματολόγιο που καλύπτει τις απόψεις τους σχετικά με τις περιβαλλοντικές πτυχές της κατασκήνωσης/του κάμπινγκ. Σε εμφανή για τους επισκέπτες σημεία, ιδίως στους κοινόχρηστους χώρους και τα ενοικιαζόμενα καταλύματα, αναρτώνται πινακίδες, που παροτρύνουν τους επισκέπτες να υποστηρίζουν τους περιβαλλοντικούς στόχους.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αντίγραφα των πινακίδων και των πληροφοριών για τους επισκέπτες, και από στοιχεία για τις διαδικασίες σχετικά με τη διανομή και συλλογή του ερωτηματολογίου, και για τον τρόπο που λαμβάνονται υπόψη οι απαντήσεις.
      
      34.   Στοιχεία κατανάλωσης ενέργειας και νερού
      Στην κατασκήνωση/στο κάμπινγκ προβλέπονται διαδικασίες για τη συλλογή και την παρακολούθηση των δεδομένων σχετικά με τη συνολική κατανάλωση ενέργειας (kWh), την κατανάλωση ηλεκτρικής και άλλων μορφών ενέργειας (kWh) και την κατανάλωση νερού (σε λίτρα).
      Τα δεδομένα συγκεντρώνονται για κάθε παραλαμβανόμενο τιμολόγιο, ή τουλάχιστον ανά τρεις μήνες, για την περίοδο λειτουργίας της κατασκήνωσης/του κάμπινγκ και εκφράζεται επίσης ως κατανάλωση ανά διανυκτέρευση και ανά τετραγωνικό μέτρο εσωτερικού χώρου. Η κατασκήνωση/το κάμπινγκ μεριμνά ώστε τα αποτελέσματα να είναι διαθέσιμα κατά τις επιτόπιες επιθεωρήσεις του αρμόδιου φορέα που αξιολόγησε την αίτηση.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από περιγραφή των διαδικασιών. Κατά την υποβολή της αίτησης, ο αιτών υποβάλει τα δεδομένα σχετικά με τις προαναφερθείσες καταναλώσεις τουλάχιστον των τριών προηγουμένων μηνών (αν είναι ήδη διαθέσιμα), και στη συνέχεια υποβάλει κάθε έτος τα σχετικά δεδομένα του προηγουμένου έτους. Για τον χώρο κατοικιών (μακροχρόνια διαμονή) ο αριθμός των διανυκτερεύσεων είναι δυνατόν να στηρίζεται σε εκτίμηση του ιδιοκτήτη της κατασκήνωσης/του κάμπινγκ.
      
      35.   Συγκέντρωση άλλων δεδομένων
      Στην κατασκήνωση/στο κάμπινγκ προβλέπονται διαδικασίες για τη συλλογή και την παρακολούθηση δεδομένων σχετικά με την κατανάλωση χημικών ουσιών που εκφράζονται σε kg ή/και λίτρα και προσδιορίζεται κατά πόσο το προϊόν είναι συμπυκνωμένο ή όχι καθώς και ο όγκος των παραγομένων αποβλήτων (λίτρα ή/και kg μη διαχωρισμένων αποβλήτων).
      Τα δεδομένα συγκεντρώνονται ανά έξι τουλάχιστον μήνες, και εκφράζονται επίσης ως κατανάλωση ή παραγωγή ανά διανυκτέρευση και ανά τετραγωνικό μέτρο εσωτερικού χώρου. Η κατασκήνωση/το κάμπινγκ μεριμνά ώστε τα αποτελέσματα να είναι διαθέσιμα κατά τις επιτόπιες επιθεωρήσεις του αρμόδιου φορέα που αξιολόγησε την αίτηση.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από περιγραφή των διαδικασιών. Κατά την υποβολή της αίτησης, ο αιτών υποβάλει τα δεδομένα σχετικά με τις προαναφερθείσες καταναλώσεις τουλάχιστον για τους έξι προηγουμένους μήνες (εάν είναι ήδη διαθέσιμα) και εν συνεχεία υποβάλει κάθε έτος τα σχετικά δεδομένα του προηγουμένου έτους. Ο αιτών καθορίζει τις υπηρεσίες που προσφέρονται και εάν λειτουργούν πλυντήρια υφασμάτινων ειδών στις εγκαταστάσεις του.
      
      36.   Πληροφορίες που αναφέρονται στο οικολογικό σήμα
      Το τετραγωνίδιο 2 του οικολογικού σήματος περιλαμβάνει το ακόλουθο κείμενο:
      
                  —
               
               
                  μέτρα που λαμβάνονται για την εξοικονόμηση ενέργειας και νερού καθώς και για τον περιορισμό των αποβλήτων,
               
            
                  —
               
               
                  μέτρα περιβαλλοντικής διαχείρισης για τη βελτίωση των οικολογικών επιδόσεων,
               
            
                  —
               
               
                  μέτρα που λαμβάνονται για να περιοριστούν οι περιβαλλοντικές επιπτώσεις.
               
            
         Αξιολόγηση και εξακρίβωση: Ο αιτών παρέχει δείγμα του τρόπου χρήσης του σήματος καθώς και δήλωση συμμόρφωσης προς αυτό το κριτήριο.
      
      ΤΜΗΜΑ Β
      Κριτήρια που αναφέρονται στο άρθρο 2 δεύτερο εδάφιο
      Με κάθε κριτήριο του παρόντος τμήματος συσχετίζεται μία τιμή που εκφράζεται σε βαθμούς ή κλάσματα βαθμών. Για να κριθούν κατάλληλες για απονομή του οικολογικού σήματος, οι κατασκηνώσεις/τα κάμπινγκ πρέπει να λάβουν ελάχιστη συνολική βαθμολογία. Αν η κατασκήνωση/το κάμπινγκ δεν προσφέρει άλλα καταλύματα κατάλληλα για την φιλοξενία επισκεπτών ως μέρος των παρεχόμενων υπηρεσιών, απαιτείται ελάχιστη βαθμολογία 16,5· εάν προσφέρει τέτοια καταλύματα, η ελάχιστη απαιτούμενη βαθμολογία είναι 20.
      Η συνολικά απαιτούμενη βαθμολογία αυξάνεται κατά ένα βαθμό για καθεμία από τις ακόλουθες πρόσθετες υπηρεσίες που προσφέρει η διεύθυνση ή ο ιδιοκτήτης της κατασκήνωσης/του κάμπινγκ: σίτιση (συμπεριλαμβανομένου του πρωινού) και ψυχαγωγικές δραστηριότητες. Οι ψυχαγωγικές δραστηριότητες περιλαμβάνουν σάουνες, πισίνες και άλλες συναφείς εγκαταστάσεις εντός του χώρου της κατασκήνωσης/του κάμπινγκ και τους χώρους πρασίνου που δεν αποτελούν τμήμα της κατασκήνωσης/του κάμπινγκ, όπως πάρκα, δάση και κήπους όπου επιτρέπεται η πρόσβαση των επισκεπτών.
      ΕΝΕΡΓΕΙΑ
      37.   Παραγωγή ηλεκτρικής ενέργειας από φωτοβολταϊκά, υδροηλεκτρικά και αιολικά συστήματα (2 βαθμοί)
      Η κατασκήνωση/το κάμπινγκ διαθέτει φωτοβολταϊκό ή τοπικό υδροηλεκτρικό ή αιολικό σύστημα παραγωγής ηλεκτρικής ενέργειας που παράγει ή θα παράγει τουλάχιστον το 20 % της συνολικής ετήσιας ηλεκτρικής κατανάλωσης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με το φωτοβολταϊκό, το υδροηλεκτρικό ή το αιολικό σύστημα παραγωγής ηλεκτρικής ενέργειας και από δεδομένα σχετικά με τη δυνητική και την πραγματική παραγωγή.
      
      38.   Θέρμανση από ανανεώσιμες πηγές ενέργειας (1,5 βαθμοί)
      Τουλάχιστον το 50 % της συνολικώς χρησιμοποιούμενης ενέργειας για τη θέρμανση των δωματίων ή του ζεστού νερού χρήσης προέρχεται από ανανεώσιμες πηγές.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από δεδομένα σχετικά με την ενέργεια που καταναλώνεται για τη θέρμανση των δωματίων και του νερού χρήσης και τεκμηρίωση από την οποία να προκύπτει ότι τουλάχιστον το 50 % της εν λόγω ενέργειας προέρχεται από ανανεώσιμες πηγές.
      
      39.   Ενεργειακή απόδοση λέβητα (1 βαθμός)
      Η κατασκήνωση/το κάμπινγκ διαθέτει λέβητα τεσσάρων αστέρων όπως ορίζεται στο άρθρο 6 της οδηγίας 92/42/ΕΚ.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από έκθεση του επαγγελματία τεχνικού που είναι υπεύθυνος για την πώληση ή/και τη συντήρηση του λέβητα.
      
      40.   Εκπομπές NOx από τον λέβητα (1,5 βαθμοί)
      Ο λέβητας είναι κατηγορίας 5 σύμφωνα με το πρότυπο ΕΝ 297 prA3 σχετικά με τις εκπομπές NOx και εκπέμπει λιγότερο από 70 mg NOx/kWh.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από έκθεση ή τις τεχνικές προδιαγραφές του επαγγελματία τεχνικού που είναι υπεύθυνος για την πώληση ή/και τη συντήρηση του λέβητα.
      
      41.   Τηλεθέρμανση (1 βαθμός)
      Η κατασκήνωση/το κάμπινγκ θερμαίνεται με σύστημα τηλεθέρμανσης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από δικαιολογητικά που αποδεικνύουν την σύνδεση με το δίκτυο τηλεθέρμανσης.
      
      42.   Συνδυασμένη παραγωγή θερμότητας και ηλεκτρικής ενέργειας (1,5 βαθμοί)
      Το σύνολο της ηλεκτρικής ενέργειας και της θέρμανσης των εγκαταστάσεων υγιεινής, των κοινόχρηστων χώρων και των ενοικιαζόμενων καταλυμάτων εξασφαλίζεται από εγκατάσταση συνδυασμένης παραγωγής θερμικής και ηλεκτρικής ενέργειας. Αν η κατασκήνωση/κάμπινγκ διαθέτει την δική της εγκατάσταση συνδυασμένης παραγωγής θέρμανσης και ηλεκτρικής ενέργειας η εγκατάσταση αυτή προμηθεύει το 70 % της συνολικής κατανάλωσης θερμότητας και ηλεκτρισμού.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση της εγκατάστασης συνδυασμένης παραγωγής θερμικής και ηλεκτρικής ενέργειας.
      
      43.   Αντλία θερμότητας (1,5 βαθμοί)
      Η κατασκήνωση/το κάμπινγκ διαθέτει αντλία θερμότητας για την παροχή θερμότητας ή/και κλιματισμού.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με την αντλία θερμότητας.
      
      44.   Ανάκτηση θερμότητας (2 βαθμοί)
      Η κατασκήνωση/το κάμπινγκ διαθέτει σύστημα ανάκτησης θερμότητας για μία (1 βαθμός) ή δύο (2 βαθμοί) από τις ακόλουθες κατηγορίες: συστήματα ψύξης, εξαεριστήρες, πλυντήρια ρούχων, πλυντήρια πιάτων, πισίνα(-ες), υγρά λύματα νερού χρήσης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με τα συστήματα ανάκτησης θερμότητας.
      
      45.   Ρύθμιση θερμοκρασίας (1,5 βαθμοί)
      Η θερμοκρασία σε κάθε κοινόχρηστο χώρο και ενοικιαζόμενο κατάλυμα ρυθμίζεται αυτόνομα.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τεκμηρίωση σχετικά με τα συστήματα ρύθμισης θερμοκρασίας.
      
      46.   Μόνωση υπαρχόντων κτιρίων (2 βαθμοί)
      Τα θερμαινόμενα/κλιματιζόμενα κτίρια της κατασκήνωσης/του κάμπινγκ διαθέτουν μόνωση που υπερβαίνει τις ελάχιστες απαιτήσεις σε εθνικό επίπεδο, έτσι ώστε να εξασφαλίζεται σημαντική μείωση της κατανάλωσης ενέργειας.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο από τον κατάλληλο τεχνικό ενέργειας, συνοδευόμενη από τεκμηρίωση σχετικά με τη μόνωση και τις ελάχιστες απαιτήσεις σε εθνικό επίπεδο.
      
      47.   Κλιματισμός (1,5 βαθμοί)
      Το σύστημα κλιματισμού έχει ενεργειακή απόδοση τάξης Α όπως ορίζεται στην οδηγία 2002/31/ΕΚ, ή προσφέρει αντίστοιχη ενεργειακή απόδοση.
      Το κριτήριο αυτό δεν ισχύει για συσκευές οι οποίες είναι δυνατό να χρησιμοποιούν επίσης άλλες πηγές ενέργειας, συσκευές αέρα-νερού και νερού-νερού, ή μονάδες των οποίων η ψυκτική ισχύς εξόδου είναι μεγαλύτερη από 12 kW.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την εγκατάσταση, την πώληση ή/και την συντήρηση του συστήματος κλιματισμού.
      
      48.   Αυτόματη διακοπή λειτουργίας κλιματισμού (1 βαθμός)
      Αυτόματο σύστημα διακόπτει τη λειτουργία του κλιματισμού των ενοικιαζόμενων καταλυμάτων όταν είναι ανοικτά τα παράθυρα.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την εγκατάσταση, την πώληση ή/και τη συντήρηση του συστήματος κλιματισμού.
      
      49.   Βιοκλιματική αρχιτεκτονική (2 βαθμοί)
      Τα κτήρια στον χώρο της κατασκήνωσης/του κάμπινγκ έχουν κατασκευαστεί σύμφωνα με τις αρχές της βιοκλιματικής αρχιτεκτονικής.
      
         Αξιολόγηση και εξακρίβωση: Ο αιτών υποβάλει λεπτομερείς επεξηγήσεις του τρόπου με τον οποίο η κατασκήνωση/το κάμπινγκ πληροί αυτό το κριτήριο, μαζί με την κατάλληλη τεκμηρίωση.
      
      50.   Ενεργειακώς αποδοτικά ψυγεία (1 βαθμός), πλυντήρια πιάτων (1 βαθμός), πλυντήρια ρούχων (1 βαθμός), περιστροφικά στεγνωτήρια (1 βαθμός) και εξοπλισμός γραφείου (1 βαθμός) (μέχρι 5 βαθμοί)
      
                  α)
               
               
                  (1 βαθμός): Η ενεργειακή απόδοση όλων των ψυγείων πρέπει να είναι τάξης Α, A+ ή A++ σύμφωνα με την οδηγία 2003/66/ΕΚ της Επιτροπής, της 3ης Ιουλίου 2003, για την τροποποίηση της οδηγίας 94/2/ΕΚ της Επιτροπής της 21ης Ιανουαρίου 1994 περί εφαρμογής της οδηγίας 92/75/ΕΟΚ του Συμβουλίου όσον αφορά την ένδειξη της κατανάλωσης ενέργειας για τα οικιακά ηλεκτρικά ψυγεία και τους καταψύκτες, καθώς και τους συνδυασμούς αυτών (6), ενώ η ενεργειακή απόδοση όλων των ψυγείων ή μίνι μπαρ πρέπει να είναι τουλάχιστον τάξης C. Η οδηγία 2003/66/ΕΚ ισχύει από την 1η Ιουλίου 2004.
                  Αξιολόγηση και εξακρίβωση: Ο αιτών υποβάλει τεκμηρίωση που αναφέρει την ενεργειακή τάξη όλων των ψυγείων και ψυγείων/μίνι-μπαρ και όπου αναφέρονται εκείνα τα οποία έχουν οικολογικό σήμα.
               
            
                  β)
               
               
                  (1 βαθμός): Η ενεργειακή απόδοση όλων των οικιακών πλυντηρίων πιάτων πρέπει να είναι τάξης Α σύμφωνα με την οδηγία 1999/9/ΕΚ της Επιτροπής, της 26ης Φεβρουαρίου 1999, για την τροποποίηση της οδηγίας 97/17/ΕΚ για την εκτέλεση της οδηγίας 92/75/ΕΟΚ του Συμβουλίου για την ένδειξη της κατανάλωσης ενέργειας των οικιακών πλυντηρίων πιάτων (7).
                  Αξιολόγηση και εξακρίβωση: Ο αιτών υποβάλει τεκμηρίωση που αναφέρει την ενεργειακή τάξη όλων των πλυντηρίων πιάτων, και όπου αναφέρονται εκείνα τα οποία έχουν οικολογικό σήμα.
                  
                     Σημείωση: Τα πλυντήρια πιάτων που δεν καλύπτονται από την οδηγία 1999/9/ΕΚ (π.χ. επαγγελματικά πλυντήρια πιάτων) δεν χρειάζεται να πληρούν το κριτήριο.
               
            
                  γ)
               
               
                  (1 βαθμός): Η ενεργειακή απόδοση όλων των οικιακών πλυντηρίων ρούχων πρέπει να είναι τάξης Α σύμφωνα με την οδηγία 96/89/ΕΚ της Επιτροπής, της 17ης Δεκεμβρίου 1996, για τροποποίηση της οδηγίας 95/12/ΕΚ για την εφαρμογή της οδηγίας 92/75/ΕΟΚ του Συμβουλίου σχετικά με την ένδειξη κατανάλωσης ενέργειας των οικιακών ηλεκτρικών πλυντηρίων ρούχων (8).
                  Αξιολόγηση και εξακρίβωση: Ο αιτών υποβάλει τεκμηρίωση που αναφέρει την ενεργειακή τάξη όλων των πλυντηρίων ρούχων και όπου αναφέρονται εκείνα τα οποία έχουν οικολογικό σήμα.
                  
                     Σημείωση: Τα πλυντήρια ρούχων που δεν καλύπτονται από την οδηγία 96/89/ΕΚ (π.χ. επαγγελματικά πλυντήρια ρούχων) δεν χρειάζεται να πληρούν το κριτήριο.
               
            
                  δ)
               
               
                  (1 βαθμός): Τουλάχιστον το 80 % του εξοπλισμού γραφείου (ηλεκτρονικοί υπολογιστές, οθόνες, τηλεομοιοτυπικά, εκτυπωτές, σαρωτές, φωτοαντιγραφικές μηχανές) πρέπει να πληρούν τις προϋποθέσεις για την επισήμανση «energy star» όπως ορίζεται στον κανονισμό (ΕΚ) αριθ. 2422/2001 του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, σχετικά με κοινοτικό πρόγραμμα επισήμανσης ενεργειακής απόδοσης για γραφειακό εξοπλισμό (9).
                  Αξιολόγηση και εξακρίβωση: Ο αιτών υποβάλει τεκμηρίωση που αναφέρει ότι πληρούνται τα κριτήρια για την επισήμανση του εξοπλισμού γραφείου με «energy star», ή/και αναφέρονται οι ηλεκτρονικοί υπολογιστές και οι φορητοί που είναι εφοδιασμένοι με οικολογικό σήμα.
               
            
                  ε)
               
               
                  (1 βαθμός): Η ενεργειακή απόδοση όλων των περιστροφικών στεγνωτηρίων πρέπει να είναι τάξης Α σύμφωνα με την οδηγία 1995/13/ΕΚ της Επιτροπής, της 23ης Μαΐου 1995, για την εφαρμογή της οδηγίας 92/75/ΕΟΚ του Συμβουλίου σχετικά με την ένδειξη κατανάλωσης ενέργειας των οικιακών ηλεκτρικών στεγνωτηρίων ρούχων (10).
                  Αξιολόγηση και εξακρίβωση: Ο αιτών υποβάλει τεκμηρίωση που αναφέρει την ενεργειακή τάξη όλων των ηλεκτρικών περιστροφικών στεγνωτηρίων, και όπου αναφέρονται εκείνα τα οποία έχουν οικολογικό σήμα.
                  
                     Σημείωση: τα ηλεκτρικά περιστροφικά στεγνωτήρια τα οποία δεν καλύπτονται από την οδηγία 1995/13/ΕΚ (π.χ. επαγγελματικά περιστροφικά στεγνωτήρια) δεν χρειάζεται να πληρούν το κριτήριο.
               
            51.   Ηλεκτρικές συσκευές για το στέγνωμα χεριών και μαλλιών με αισθητήρα προσέγγισης (1 βαθμός)
      Όλοι οι στεγνωτήρες χεριών και μαλλιών είναι εφοδιασμένοι με αισθητήρες προσέγγισης ή έχουν λάβει οικολογικό σήμα ISO τύπου Ι.
      
         Αξιολόγηση και εξακρίβωση: Ο αιτών υποβάλει κατάλληλα δικαιολογητικά για τον τρόπο με τον οποίο η κατασκήνωση/το κάμπινγκ πληροί αυτό το κριτήριο.
      
      52.   Σημεία τοποθέτησης ψυγείων (1 βαθμός)
      Το (τα) ψυγείο(-α) στα μαγειρεία, τα υπόστεγα και τα καταστήματα τοποθετείται(-ούνται) και ρυθμίζεται(-ονται) σύμφωνα με τις αρχές εξοικονόμησης ενέργειας.
      
         Αξιολόγηση και εξακρίβωση: Ο αιτών υποβάλει λεπτομερή επεξήγηση του τρόπου με τον οποίο πληρούται αυτό το κριτήριο στην κατασκήνωση/στο κάμπινγκ.
      
      53.   Αυτόματος διακόπτης φωτισμού στα ενοικιαζόμενα καταλύματα (1 βαθμός)
      Αυτόματα συστήματα που διακόπτουν τον φωτισμό όταν οι επισκέπτες εγκαταλείπουν τα καταλύματα τοποθετούνται στο 80 % των ενοικιαζόμενων καταλυμάτων της κατασκήνωσης/του κάμπινγκ.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την εγκατάσταση ή/και την συντήρηση αυτών των συστημάτων.
      
      54.   Χρονοδιακόπτης σάουνα (1 βαθμός)
      Όλες οι εγκαταστάσεις σάουνα διαθέτουν χρονοδιακόπτη.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την εγκατάσταση ή/και την συντήρηση αυτών των συστημάτων.
      
      55.   Θέρμανση πισίνας με ανανεώσιμες πηγές ενέργειας (1,5 βαθμοί)
      Η ενέργεια για την θέρμανση του νερού της πισίνας προέρχεται από ανανεώσιμες πηγές ενέργειας. Τουλάχιστον το 50 %: 1 βαθμός, το 100 %: 1,5 βαθμοί.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από δεδομένα σχετικά με την ενέργεια που καταναλώνεται για τη θέρμανση του νερού της πισίνας και τεκμηρίωση από την οποία να προκύπτει το ποσοστό της ενέργειας που προέρχεται από ανανεώσιμες πηγές.
      
      56.   Αυτόματοι διακόπτες φωτισμού εξωτερικών χώρων (1,5 βαθμός)
      Ο εξωτερικός φωτισμός που δεν απαιτείται για λόγους ασφαλείας διακόπτεται αυτόματα μετά από προκαθορισμένο χρόνο, ή ενεργοποιείται με αισθητήρα προσέγγισης.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την εγκατάσταση ή/και τη συντήρηση αυτών των συστημάτων.
      
      ΝΕΡΟ
      57.   Χρήση βρόχινου (1,5 βαθμοί) και ανακυκλωμένου (1,5 βαθμοί) νερού
      
                  α)
               
               
                  (1,5 βαθμοί): Το βρόχινο νερό συλλέγεται και χρησιμοποιείται αλλά όχι σε εγκαταστάσεις υγιεινής ούτε ως πόσιμο.
                  Αξιολόγηση και εξακρίβωση: Ο αιτών υποβάλλει λεπτομερή εξήγηση του τρόπου με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από κατάλληλα δικαιολογητικά καθώς και κατάλληλες εγγυήσεις ότι η υδροδότηση εγκαταστάσεων υγιεινής και πόσιμου είναι τελείως ανεξάρτητη.
               
            
                  β)
               
               
                  (1,5 βαθμοί): Το ανακυκλωμένο νερό συλλέγεται και δεν χρησιμοποιείται σε εγκαταστάσεις υγιεινής ούτε ως πόσιμο.
                  Αξιολόγηση και εξακρίβωση: Ο αιτών υποβάλλει λεπτομερή εξήγηση του τρόπου με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από κατάλληλα δικαιολογητικά καθώς και κατάλληλες εγγυήσεις ότι η εγκατάσταση υδροδότησης με νερό χρήσης και πόσιμο είναι τελείως ανεξάρτητη.
               
            58.   Συστήματα αυτόματου ποτίσματος εξωτερικών χώρων πρασίνου (1 βαθμός)
      Η κατασκήνωση/το κάμπινγκ χρησιμοποιεί αυτόματο σύστημα που βελτιστοποιεί τους χρόνους ποτίσματος και την κατανάλωση νερού για εξωτερικά φυτά/χώρους πρασίνου.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      59.   Παροχή νερού από τις βρύσες και τις κεφαλές των καταιονιστήρων (1,5 βαθμοί)
      Η μέση παροχή από όλες τις βρύσες και τις κεφαλές των καταιονιστήρων (ντους), εξαιρουμένων των κρουνών σε λουτήρες, δεν υπερβαίνει 8 λίτρα/λεπτό.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      60.   Απόπλυση αποχωρητηρίων (1,5 βαθμοί)
      Τουλάχιστον το 80 % των αποχωρητηρίων καταναλώνουν 6 λίτρα ανά απόπλυση ή λιγότερο.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      61.   Κατανάλωση νερού από τα πλυντήρια πιάτων (1 βαθμός)
      Η κατανάλωση νερού από τα πλυντήρια πιάτων [εκφραζόμενη ως W(μετρούμενη)] είναι μικρότερη ή ίση προς το όριο που ορίζεται στην κατωτέρω εξίσωση, χρησιμοποιώντας την ίδια μέθοδο δοκιμής που προβλέπεται στο EN 50242 και το πρόγραμμα που επιλέχθηκε για την οδηγία 97/17/ΕΚ της Επιτροπής (11):
      W(μετρούμενη) ≤ (0,625 × S) + 9,25
      όπου:
      W(μετρούμενη)= η μετρηθείσα κατανάλωση νερού του πλυντηρίου πιάτων, σε λίτρα ανά πρόγραμμα, εκφραζόμενη μέχρι το πρώτο δεκαδικό,
      S= ο κατάλληλος αριθμός συνήθων σκευών στο πλυντήριο πιάτων.
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την παραγωγή, την πώληση ή/και την συντήρηση των πλυντηρίων πιάτων, ή απόδειξη ότι τα πλυντήρια πιάτων έχουν λάβει κοινοτικό οικολογικό σήμα.
      
      62.   Κατανάλωση νερού από τα πλυντήρια ρούχων (1 βαθμός)
      Τα πλυντήρια ρούχων που χρησιμοποιούνται στην κατασκήνωση/στο κάμπινγκ από τους επισκέπτες και το προσωπικό ή εκείνα που χρησιμοποιεί η επιχείρηση παροχής υπηρεσιών πλυντηρίου ρούχων, καταναλώνουν κατ' ανώτατο όριο 12 λίτρα νερού ανά kg πλύσης, που μετράται σύμφωνα με το πρότυπο EN 60456:1999, χρησιμοποιώντας το κανονικό πρόγραμμα για βαμβακερά σε θερμοκρασία 60 °C που επιλέχθηκε για την οδηγία 95/12/ΕΚ της Επιτροπής (12).
      
         Αξιολόγηση και εξακρίβωση: Ο αιτών υποβάλλει τις τεχνικές προδιαγραφές από τους επαγγελματίες τεχνικούς που είναι υπεύθυνοι για την κατασκευή, την πώληση ή/και την συντήρηση των πλυντηρίων ρούχων ή απόδειξη ότι τα πλυντήρια ρούχων έχουν λάβει κοινοτικό οικολογικό σήμα. Η διεύθυνση της κατασκήνωσης/του κάμπινγκ υποβάλλει τεχνική τεκμηρίωση από την επιχείρηση πλυντηρίων ρούχων σύμφωνα με την οποία τα πλυντήρια ρούχων που χρησιμοποιεί πληρούν αυτό το κριτήριο.
      
      63.   Θερμοκρασία και παροχή νερού από τις βρύσες (1 βαθμός)
      Τουλάχιστον το 80 % από τις βρύσες καθιστούν δυνατή την ακριβή και γρήγορη ρύθμιση της θερμοκρασίας και της παροχής νερού.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      64.   Χρονοδιακόπτες καταιονιστήρων (1 βαθμός)
      Όλοι οι καταιονιστήρες (ντους) σε εγκαταστάσεις υγιεινής/κοινόχρηστους χώρους διαθέτουν χρονοδιακόπτη/διάταξη προσέγγισης που διακόπτει τη ροή του νερού μετά από προκαθορισμένο χρόνο ή όταν δεν χρησιμοποιούνται.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      65.   Κάλυμμα πισίνας (1 βαθμός)
      Τη νύκτα ή όταν η γεμάτη πισίνα δεν χρησιμοποιείται για περισσότερο από μια ημέρα, η πισίνα καλύπτεται προκειμένου να προληφθεί η ψύξη του νερού και να μειωθεί η εξάτμιση.
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      66.   Αφαίρεση πάγου (μέχρι 1,5 βαθμοί)
      Όπου απαιτείται η αφαίρεση πάγου από οδόστρωμα, χρησιμοποιούνται μηχανικά μέσα ή άμμος/χαλίκι ώστε οι δρόμοι στο χώρο της κατασκήνωσης/του κάμπινγκ να είναι ασφαλέστεροι σε περίπτωση πάγου /χιονιού (1,5 βαθμοί).
      Σε περίπτωση χρήσης χημικών ουσιών για την αφαίρεση του πάγου, χρησιμοποιούνται ουσίες που δεν περιέχουν πάνω από 1 % ιόντα χλωρίου (Cl-) (1 βαθμός) ή αποπαγωτικά που έχουν λάβει κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου Ι (1,5 βαθμοί).
      
         Αξιολόγηση και εξακρίβωση: Ο αιτών υποβάλλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      67.   Ενδείξεις σχετικά με τη σκληρότητα του νερού (1 βαθμός)
      Κοντά σε λουτρά/πλυντήρια ρούχων/πλυντήρια πιάτων αναρτώνται επεξηγήσεις για την σκληρότητα του τοπικού νερού ώστε οι επισκέπτες και το προσωπικό να χρησιμοποιούν καλύτερα τα απορρυπαντικά ή χρησιμοποιείται αυτόματο σύστημα δοσιμετρίας που βελτιστοποιεί τη χρήση απορρυπαντικού ανάλογα με την σκληρότητα του νερού.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από σχετική τεκμηρίωση που δείχνει τον τρόπο με τον οποίο ενημερώνεται ο επισκέπτης.
      
      68.   Εξοικονόμηση νερού σε ουρητήρια (1,5 βαθμοί)
      Τουλάχιστον το 50 % όλων των ουρητηρίων χρησιμοποιεί άνυδρο σύστημα ή όλα τα ουρητήρια διαθέτουν χειροκίνητο/ηλεκτρονικό σύστημα απόπλυσης που επιτρέπει την μεμονωμένη απόπλυση κάθε ουρητηρίου μόνον όταν χρησιμοποιείται.
      
         Αξιολόγηση και εξακρίβωση: Ο αιτών υποβάλει λεπτομερή δικαιολογητικά για τον τρόπο με τον οποίο η κατασκήνωση/το κάμπινγκ πληροί αυτό το κριτήριο.
      
      69.   Χρήση ιθαγενών ειδών για νέες φυτεύσεις εξωτερικών χώρων (1 βαθμός)
      Κάθε φύτευση εξωτερικών χώρων με δένδρα και θάμνους αποτελείται από ιθαγενή είδη βλάστησης.
      
         Αξιολόγηση και εξακρίβωση: Ο αιτών υποβάλει λεπτομερείς προδιαγραφές σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά από εμπειρογνώμονα.
      
      70.   Αλλαγή πετσετών και σεντονιών (1 βαθμός)
      Ο επισκέπτης ενημερώνεται σχετικά με την περιβαλλοντική πολιτική της κατασκήνωσης/του κάμπινγκ σύμφωνα με την οποία τα σεντόνια και οι πετσέτες στα ενοικιαζόμενα καταλύματα αλλάζονται είτε κατόπιν αιτήματός του, είτε μια φορά την εβδομάδα για χαμηλής κατηγορίας καταλύματα και δυο φορές την εβδομάδα για υψηλής κατηγορίας καταλύματα. Αυτό ισχύει μόνον για ενοικιαζόμενα καταλύματα στα οποία η εξυπηρέτηση περιλαμβάνει και την παροχή πετσετών ή/και σεντονιών.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από σχετική τεκμηρίωση που δείχνει τον τρόπο με τον οποίο ενημερώνεται ο επισκέπτης.
      
      ΕΠΙΚΙΝΔΥΝΕΣ ΧΗΜΙΚΕΣ ΟΥΣΙΕΣ
      71.   Απορρυπαντικά (μέχρι 4 βαθμοί)
      Τουλάχιστον το 80 % κατά βάρος των απορρυπαντικών πλυσίματος πιάτων με το χέρι ή/και των απορρυπαντικών για πλυντήρια πιάτων ή/και των απορρυπαντικών πλυντηρίων ρούχων ή/και των καθαριστικών παντός σκοπού που χρησιμοποιούνται από την κατασκήνωση/το κάμπινγκ έχει λάβει κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου I (1 βαθμός για καθεμία από τις αυτές τις τέσσερις κατηγορίες απορρυπαντικών).
      
         Αξιολόγηση και εξακρίβωση: Ο αιτών υποβάλει δεδομένα και τεκμηρίωση (συμπεριλαμβανομένων και των σχετικών τιμολογίων) από όπου να προκύπτουν οι ποσότητες των εν λόγω προϊόντων που χρησιμοποιήθηκαν και οι ποσότητες προϊόντων με οικολογικό σήμα.
      
      72.   Χρώματα και βερνίκια εσωτερικού χώρου (1 βαθμός)
      Τουλάχιστον το 50 % των εσωτερικών χώρων των κατασκευών και των ενοικιαζόμενων καταλυμάτων εκτός των ενοικιαζόμενων τροχόσπιτων και των κινητών κατοικιών έχουν βαφεί με χρώματα και βερνίκια εσωτερικού χώρου τα οποία έχουν λάβει κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου Ι.
      
         Αξιολόγηση και εξακρίβωση: Ο αιτών υποβάλει δεδομένα και τεκμηρίωση (συμπεριλαμβανομένων και των σχετικών τιμολογίων) από όπου να προκύπτουν οι ποσότητες των εν λόγω προϊόντων που χρησιμοποιήθηκαν και οι ποσότητες προϊόντων με οικολογικό σήμα.
      
      73.   Πλύσιμο αυτοκινήτων μόνον σε ειδικά εξοπλισμένους χώρους (1 βαθμός)
      Το πλύσιμο αυτοκινήτων απαγορεύεται ή επιτρέπεται μόνον σε χώρους που είναι ειδικά εξοπλισμένοι για τη συλλογή και τη διοχέτευση λυμάτων και απορρυπαντικών στο σύστημα αποχέτευσης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τα κατάλληλα δικαιολογητικά.
      
      74.   Υποστήριξη υποκατάστατων για τεχνητά προϊόντα αφής ψησταριάς (1 βαθμός)
      Αντί των τεχνητών προϊόντων αφής ψησταριάς στα καταστήματα πωλούνται εναλλακτικά προϊόντα όπως κραμβέλαιο και προϊόντα κάνναβης.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο.
      
      75.   Δόση απολυμαντικού σε πισίνες (1 βαθμός)
      Η πισίνα διαθέτει αυτόματο σύστημα δοσιμετρίας που χρησιμοποιεί το ελάχιστο ποσό απολυμαντικού για τις κατάλληλες συνθήκες υγιεινής.
      
         Αξιολόγηση και εξακρίβωση: Ο αιτών υποβάλει τεχνική τεκμηρίωση σχετικά με το αυτόματο σύστημα δοσιμετρίας.
      
      76.   Μηχανικός καθαρισμός (1 βαθμός)
      Στην κατασκήνωση/στο κάμπινγκ προβλέπονται ακριβείς διαδικασίες για τον καθαρισμό χωρίς χημικές ουσίες, όπως η χρήση προϊόντων από μικροΐνες ή άλλων μη χημικών υλικών καθαρισμού ή λαμβάνονται μέτρα με ισοδύναμα αποτελέσματα.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      77.   Βιολογική κηπουρική (2 βαθμοί)
      Οι εξωτερικοί χώροι πρασίνου πρέπει να συντηρούνται είτε χωρίς να χρησιμοποιούνται καθόλου ζιζανιοκτόνα είτε σύμφωνα με τις αρχές της βιολογικής γεωργίας, όπως ορίζονται στον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (13) και τις μετέπειτα τροποποιήσεις του, ή σύμφωνα με την εθνική νομοθεσία ή τα αναγνωρισμένα εθνικά προγράμματα βιολογικής καλλιέργειας.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      78.   Εντομοκτόνα και παρασιτοκτόνα (μέχρι 2 βαθμοί)
      Με τον αρχιτεκτονικό σχεδιασμό των καταλυμάτων και τις πρακτικές υγιεινής (όπως π.χ. με κατασκευή πάνω σε πυλώνες για να εμποδίζεται η είσοδος των τρωκτικών στα δωμάτια, με χρήση δικτύων και πηνίων κατά των κουνουπιών) εξασφαλίζεται η ελάχιστη χρήση εντομοκτόνων και παρασιτοκτόνων στην κατασκήνωση/στο κάμπινγκ (1 βαθμός).
      Σε περίπτωση χρήσης εντομοκτόνων και παρασιτοκτόνων χρησιμοποιούνται μόνον ουσίες που επιτρέπονται στα πλαίσια της βιολογικής γεωργίας [όπως καθορίζονται στον κανονισμό (ΕΟΚ) αριθ. 2092/91] ή που έχουν λάβει κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου I (1 βαθμός).
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά κατά περίπτωση.
      
      ΑΠΟΡΡΙΜΜΑΤΑ
      79.   Λιπασματοποίηση (μέχρι 3 βαθμοί)
      Η κατασκήνωση/το κάμπινγκ διαχωρίζει τα σχετικά οργανικά απόβλητα (απορρίμματα κήπων 2 βαθμοί, απορρίμματα μαγειρείων 1 βαθμός) και εξασφαλίζει τη λιπασματοποίηση σύμφωνα με τις κατευθυντήριες γραμμές της τοπικής αρχής (π.χ. από την τοπική αυτοδιοίκηση, στην κατασκήνωση/στο κάμπινγκ ή από ιδιωτικό φορέα).
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά κατά περίπτωση.
      
      80.   Κουτιά αναψυκτικών μιας χρήσης (2 βαθμοί)
      Εκτός εάν απαιτείται από τη νομοθεσία, δεν προσφέρονται κουτιά αναψυκτικών μιας χρήσης σε χώρους υπό την ιδιοκτησία ή την άμεση διαχείριση της κατασκήνωσης/του κάμπινγκ.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από αναφορά των τυχόν προϊόντων μιας χρήσης που ενδεχομένως χρησιμοποιούνται και της νομοθεσίας που το απαιτεί.
      
      81.   Συσκευασία πρωινού/τροφίμων και προϊόντα μιας χρήσης (2 βαθμοί)
      Για το πρωινό ή άλλα γεύματα δεν χρησιμοποιούνται συσκευασίες μιας δόσης και κύπελλα, πιάτα και μαχαιροπήρουνα μιας χρήσης.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      82.   Διάθεση λιπών/ελαίων (μέχρι 3 βαθμοί)
      Τοποθετούνται διαχωριστές λιπών και συλλέγονται και διατίθενται καταλλήλως τα λίπη/έλαια από τηγάνια και από φριτέζες (2 βαθμοί). Προσφέρεται η δυνατότητα διάθεσης των λιπών/ελαίων των επισκεπτών (1 βαθμός).
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      83.   Απορροή χώρων στάθμευσης αυτοκινήτων (1 βαθμός)
      Τα λάδια και παρόμοιες απορροές από αυτοκίνητα στους χώρους στάθμευσης συλλέγονται και διατίθενται σωστά.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      84.   Χρησιμοποιημένα υφάσματα, έπιπλα και άλλα προϊόντα (μέχρι 3 βαθμοί)
      Τα χρησιμοποιημένα έπιπλα, υφάσματα και άλλα προϊόντα όπως ο ηλεκτρονικός εξοπλισμός πωλούνται ή δωρίζονται για φιλανθρωπικούς σκοπούς ή σε ενώσεις που τα συλλέγουν και τα αναδιανέμουν.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από κατάλληλα δικαιολογητικά από τις ενώσεις.
      
      ΛΟΙΠΕΣ ΥΠΗΡΕΣΙΕΣ
      85.   Ρύθμιση της κυκλοφορίας στην κατασκήνωση/στο κάμπινγκ (1 βαθμός)
      Όλη η κυκλοφορία (επισκέπτες και συντηρητές/μεταφορείς) εντός της κατασκήνωσης/του κάμπινγκ περιορίζονται σε προκαθορισμένες ώρες και χώρους.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      86.   Εσωτερική κυκλοφορία κατασκήνωσης/κάμπινγκ (1 βαθμός)
      Η κατασκήνωση/το κάμπινγκ δεν χρησιμοποιεί μηχανοκίνητα οχήματα με κινητήρες εσωτερικής καύσης για μεταφορές και συντήρηση στον χώρο της κατασκήνωσης/του κάμπινγκ.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      87.   Αμαξίδια για τους επισκέπτες στον χώρο της κατασκήνωσης/του κάμπινγκ (1 βαθμός)
      Για την μεταφορά των αποσκευών και επιτόπιες αγορές διατίθενται δωρεάν στους επισκέπτες αμαξίδια ή άλλα μη μηχανοκίνητα μέσα μεταφοράς.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      88.   Ακάλυπτες επιφάνειες (1 βαθμός)
      Τουλάχιστον το 90 % της επιφάνειας του χώρου της κατασκήνωσης/του κάμπινγκ δεν καλύπτεται από άσφαλτο/τσιμέντο ή άλλα υλικά κάλυψης που εμποδίζουν τη σωστή στράγγιση και τον αερισμό του εδάφους.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      89.   Εξωραϊσμός στέγης (1,5 βαθμοί)
      Τουλάχιστον το 50 % των κτηρίων της κατασκήνωσης/του κάμπινγκ με κατάλληλες στέγες (επίπεδες στέγες ή στέγες με μικρή κλίση) καλύπτονται με χόρτο ή φυτεύονται.
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      90.   Περιβαλλοντική ενημέρωση και εκπαίδευση (μέχρι 3 βαθμοί)
      Στην κατασκήνωση/στο κάμπινγκ παρέχονται στους επισκέπτες περιβαλλοντικές πληροφορίες και εκπαιδευτικό υλικό σχετικά με την τοπική βιοποικιλότητα, το τοπίο και τα μέτρα διατήρησης της φύσης (1,5 βαθμοί). Η ψυχαγωγία των επισκεπτών περιλαμβάνει στοιχεία περιβαλλοντικής εκπαίδευσης (1,5 βαθμοί).
      
         Αξιολόγηση και εξακρίβωση: Ο αιτών υποβάλει λεπτομερή εξήγηση σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενη από τα κατάλληλα δικαιολογητικά.
      
      91.   Απαγόρευση του καπνίσματος σε κοινόχρηστους χώρους και ενοικιαζόμενα καταλύματα (1 βαθμός)
      Το κάπνισμα απαγορεύεται τουλάχιστον στο 50 % των εσωτερικών κοινόχρηστων χώρων και στο 50 % των ενοικιαζόμενων καταλυμάτων.
      
         Αξιολόγηση και εξακρίβωση: Ο αιτών δηλώνει τον αριθμό και το είδος των χώρων καθώς και σε ποιους από αυτούς απαγορεύεται το κάπνισμα.
      
      92.   Ποδήλατα (1,5 βαθμοί)
      Στους επισκέπτες διατίθενται ποδήλατα. (Τουλάχιστον δύο ποδήλατα για κάθε 50 θέσεις κατασκήνωσης/κάμπινγκ ή/και μονάδες ενοικιαζόμενων καταλυμάτων).
      
         Αξιολόγηση και εξακρίβωση: Ο αιτών παρέχει εξηγήσεις σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο.
      
      93.   Επιστρεφόμενες ή επαναγεμιζόμενες φιάλες (μέχρι 3 βαθμοί)
      Η κατασκήνωση/το κάμπινγκ προσφέρει ποτά σε επιστρεφόμενες/επαναγεμιζόμενες φιάλες: αεριούχα ποτά (1 βαθμός), μπύρα (1 βαθμός), νερό (1 βαθμός).
      
         Αξιολόγηση και εξακρίβωση: Ο αιτών παρέχει εξηγήσεις σχετικά με τον τρόπο με τον οποίο η κατασκήνωση/το κάμπινγκ πληροί αυτό το κριτήριο, συνοδευόμενες από τα κατάλληλα δικαιολογητικά από τους προμηθευτές των φιαλών.
      
      94.   Προϊόντα χαρτιού (μέχρι 2 βαθμοί)
      Τουλάχιστον το 50 % του χαρτιού υγείας/υγιεινής ή/και του χαρτιού γραφείου που χρησιμοποιείται έχει λάβει κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου I (1 βαθμός για κάθε μία από αυτές τις δύο κατηγορίες προϊόντων χαρτιού).
      
         Αξιολόγηση και εξακρίβωση: Ο αιτών υποβάλει δεδομένα και τεκμηρίωση (συμπεριλαμβανομένων και των σχετικών τιμολογίων) από όπου να προκύπτουν οι ποσότητες των εν λόγω προϊόντων που χρησιμοποιήθηκαν και οι ποσότητες προϊόντων με οικολογικό σήμα.
      
      95.   Μη αναλώσιμα προϊόντα (μέχρι 3 βαθμοί)
      Τουλάχιστον το 10 % οποιασδήποτε κατηγορίας μη αναλώσιμων προϊόντων (όπως π.χ. σεντόνια, πετσέτες, τραπεζομάντιλα, ηλεκτρονικοί υπολογιστές, φορητά τηλέφωνα, τηλεοράσεις, στρώματα ύπνου, έπιπλα, πλυντήρια ρούχων, πλυντήρια πιάτων, ψυγεία, ηλεκτρικές σκούπες, σκληρές επικαλύψεις δαπέδου, λαμπτήρες) που υπάρχουν στην κατασκήνωση/στο κάμπινγκ διαθέτουν κοινοτικό οικολογικό σήμα ή άλλο εθνικό ή περιφερειακό οικολογικό σήμα ISO τύπου I (ένας βαθμός για κάθε μία από τις τρεις κατηγορίες μη αναλώσιμων προϊόντων).
      
         Αξιολόγηση και εξακρίβωση: Ο αιτών υποβάλει δεδομένα και τεκμηρίωση με τις ποσότητες των εν λόγω προϊόντων που κατέχει και τις ποσότητες των προϊόντων με οικολογικό σήμα.
      
      96.   Τοπικά προϊόντα διατροφής (μέχρι 4,5 βαθμοί)
      Σε κάθε γεύμα προσφέρονται τουλάχιστον δύο προϊόντα διατροφής τοπικής προέλευσης, συμπεριλαμβανομένου του πρωινού (1,5 βαθμοί) καθώς και στο κατάστημα (1,5 βαθμοί).
      Όπου απαιτείται απαγορεύεται η κατανάλωση τοπικών απειλούμενων ειδών όπως συγκεκριμένων ειδών ψαριών και οστρακόδερμων καθώς και κρέατος θηραμάτων (1,5 βαθμοί).
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τα κατάλληλα δικαιολογητικά.
      
      97.   Βιολογικά τρόφιμα (μέχρι 2 βαθμοί)
      Τα κύρια συστατικά τουλάχιστον δύο εδεσμάτων (1 βαθμός) και τουλάχιστον 4 προϊόντων που διατίθενται στο κατάστημα (1 βαθμός) έχουν παραχθεί με μεθόδους βιολογικής καλλιέργειας, όπως ορίζονται στον κανονισμό (ΕΟΚ) αριθ. 2092/91.
      
         Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από τα κατάλληλα δικαιολογητικά.
      
      ΓΕΝΙΚΗ ΔΙΑΧΕΙΡΙΣΗ
      98.   Καταχώριση υπό το κοινοτικό σύστημα οικολογικής διαχείρισης και ελέγχου (EMAS) (3 βαθμοί) ή πιστοποίηση ISO (1,5 βαθμοί) της κατασκήνωσης/του κάμπινγκ
      Η κατασκήνωση/το κάμπινγκ έχει καταχωρισθεί υπό το κοινοτικό σύστημα οικολογικής διαχείρισης και ελέγχου (EMAS) (3 βαθμοί) ή έχει πιστοποιηθεί σύμφωνα με το πρότυπο SO 14001 (1,5 βαθμοί).
      
         Αξιολόγηση και εξακρίβωση: Ο αιτών υποβάλλει την κατάλληλη απόδειξη καταχώρισης EMAS ή πιστοποίησης ISO 14001.
      
      99.   Καταχώριση EMAS (1,5 βαθμοί) ή πιστοποίηση ISO (1 βαθμός) των προμηθευτών
      Τουλάχιστον ένας από τους βασικούς προμηθευτές ή τις εταιρείες παροχής υπηρεσιών της κατασκήνωσης/του κάμπινγκ είναι καταχωρισμένος υπό το EMAS (1,5 βαθμοί) ή πιστοποιημένος σύμφωνα με το πρότυπο ISO 14001 (1 βαθμός).
      
         Αξιολόγηση και εξακρίβωση: Ο αιτών υποβάλλει την κατάλληλη απόδειξη καταχώρισης EMAS ή πιστοποίησης ISO 14001 από τουλάχιστον έναν των βασικών του προμηθευτών.
      
      100.   Συμμόρφωση των υπεργολάβων με τα υποχρεωτικά κριτήρια (μέχρι 2 βαθμοί)
      Όλοι οι υπεργολάβοι για τις δύο επιπλέον υπηρεσίες (υπηρεσίες σίτισης, ψυχαγωγικές δραστηριότητες) συμμορφώνονται τουλάχιστον με τα υποχρεωτικά κριτήρια του παρόντος οικολογικού σήματος για τις ειδικές υπηρεσίες (1 βαθμός για κάθε υπηρεσία που βρίσκεται στο χώρο της κατασκήνωσης/του κάμπινγκ).
      
         Αξιολόγηση και εξακρίβωση: Ο αιτών υποβάλλει τα κατάλληλα δικαιολογητικά των συμβάσεων με τους υπεργολάβους του όσον αφορά τη συμμόρφωση προς τα υποχρεωτικά κριτήρια.
      
      101.   Μετρητές ενέργειας και νερού (μέχρι 2 βαθμοί)
      Στην κατασκήνωση/στο κάμπινγκ είναι τοποθετημένοι πρόσθετοι μετρητές ενέργειας και νερού ώστε να είναι δυνατή η συλλογή δεδομένων σχετικά με την κατανάλωση κατά τις διάφορες δραστηριότητες ή από τις διάφορες μηχανές (1 βαθμός). Κάθε θέση κατασκήνωσης/κάμπινγκ διαθέτει το δικό της μετρητή ενέργειας και νερού (1 βαθμός).
      
         Αξιολόγηση και εξακρίβωση: Ο αιτών υποβάλει λεπτομερή ανάλυση του τρόπου με τον οποίο η κατασκήνωση/το κάμπινγκ πληροί αυτό το κριτήριο, μαζί με ανάλυση των δεδομένων που συλλέχθηκαν (αν είναι ήδη διαθέσιμα).
      
      102.   Πρόσθετες περιβαλλοντικές δράσεις (3 βαθμοί κατ' ανώτατο όριο)
      Είτε:
      
                  α)
               
               
                  Πρόσθετες περιβαλλοντικές δράσεις (μέχρι 1,5 βαθμοί η κάθε μια, με 3 βαθμούς κατ' ανώτατο όριο): Η διεύθυνση της κατασκήνωσης/του κάμπινγκ αναλαμβάνει δράσεις εκτός των προβλεπόμενων στο πλαίσιο των κριτηρίων του παρόντος Τμήματος και του Τμήματος Α για τη βελτίωση των περιβαλλοντικών επιδόσεων της κατασκήνωσης/του κάμπινγκ. Ο αρμόδιος φορέας που αξιολογεί την αίτηση βαθμολογεί τις δράσεις αυτές κατ’ ανώτατο με 1,5 βαθμό ανά δράση.
                  Αξιολόγηση και εξακρίβωση: Ο αιτών υποβάλλει δήλωση συμμόρφωσης προς αυτό το κριτήριο, συνοδευόμενη από πλήρη περιγραφή κάθε πρόσθετης δράσης που ο αιτών επιθυμεί να ληφθεί υπόψη.
               
            Ή:
      
                  β)
               
               
                  Χορήγηση οικολογικού σήματος (3 βαθμοί): στην κατασκήνωση/στο κάμπινγκ απονέμεται ένα από τα εθνικά ή περιφερειακά οικολογικά σήματα ISO τύπου Ι.
                  Αξιολόγηση και εξακρίβωση: Ο αιτών υποβάλλει κατάλληλη απόδειξη ότι έχει λάβει οικολογικό σήμα.
               
            
         (1)  ΕΕ L 283 της 27.10.2001, σ. 33.
      
         (2)  ΕΕ L 167 της 22.6.1992, σ. 17.
      
         (3)  ΕΕ L 86 της 3.4.2002, σ. 26.
      
         (4)  ΕΕ L 71 της 10.3.1998, σ. 1.
      
         (5)  ΕΕ L 226 της 6.9.2000, σ. 3.
      
         (6)  ΕΕ L 170 της 9.7.2003, σ. 10.
      
         (7)  ΕΕ L 56 της 4.3.1999, σ. 46.
      
         (8)  ΕΕ L 338 της 28.12.1996, σ. 85.
      
         (9)  ΕΕ L 332 της 15.12.2001, σ. 1.
      
         (10)  ΕΕ L 136 της 21.6.1995, σ. 28.
      
         (11)  ΕΕ L 118 της 7.5.1997, σ. 1.
      
         (12)  ΕΕ L 136 της 21.6.1995, σ. 1.
      
         (13)  ΕΕ L 198 της 22.7.1991, σ. 1.